Güei fue un  bon día. Un día perguapu. Paséu pel monte cola familia onde fuimos a la gueta castañes, anque estes tan inda una migaya verriondes, y de setes más concretamente de níscalos y lepiotes. De los primeros nun se vio nengún y de les segundes garramos una paxa d´elles igual que de castañes. Too esto en Perlora en dalgunos requexos máxicos y afayadizos qu´entá queden ensin desguazar pela cantera de la empresa "Tudela Veguín" (Grupu Masavéu) que ta mercando´l pueblu enteru al estilu del llonxanu ueste. Tábamos  caminando pel monte y nun se me podíen quitar de la cabeza melodíes como "L´Estecheiro", "La dixebra", "Pa´l ximielgue la xana", "Catuxa" y otres tantes del gran Fernando Largo que tristemente dexó esti mundu ayer día 11 d´un infartu. Yo entereme por lne.es onde escribió un artículu perguapu el collaciu Aurelio Argel y eso que lleo tolos díis los diarios dixitales n´asturianu. Estos nun trayen nin una mísera mención. Y esto paezme grave. Lo de aruelu.com y infoasturies.com ye comprensible. Tan fechos por xente  aficionao y nun comen del pesebre de les sovenciones públiques pero lo de asturnews.com, asturies.com y lesnoticies.com paezme imperdonable y miserable. Si miramos el BOPA vemos el dineral que se-yos da pa que faigan un "DIARIU DIXITAL" n´asturianu. Nun son diarios nin lo pretenden ser porque non-yos interesa y pa ellos ye más importante una entrevista a Carrillo o los disturbios de la "MANI" del arguyu gay en Belgráu que la muerte d´un patriota, un compositor y un pioneru de la música folk, celta  asturiana. Lesnoticies.com pa nun faltar a la verdá espublizó una notina a les 16.31 de guei día 12. Paezme bien poco y de tener poca vergoña pa unos diarios que lleven cientos de miles d´euros al añu en sovenciones pagaes coles perres de tolos asturianos. Por exemplu yá nel 98 esti selmanariu llevó ocho millones de les antigües pesetes cuando gobernaba el PAS col PP de Marqués. D´aquella prometía, agora ye y son "La voz del so amu".